Hormonalna liecba
Dobry den, prosim Vas progestanelle sa ma vkladat do posvy, alebo ho mam uzivat ustne? Dakujem
Dobrý deň.
Ďakujeme za Vašu otázku.
Liek Progestanelle je hormonálna terapia progesterónom. V súhrne charakteristických vlastností lieku Progestanelle výrobca uvádza, že liek je určený len na perorálne užitie. Kapsula sa prehltne a zapije dostatočným množstvom tekutiny. Užíva sa v dostatočnom odstupe medzi dvomi jedlami. Pokiaľ lekár neuviedol inak, zvyčajne sa užíva jedna dávka večer pred spaním a druhá dávka v ranných hodinách. Nesmie sa zapíjať ľubovníkovým čajom. Je mi však známe, že gynekológovia odporúčajú tento liek v odôvodnených prípadoch aj na vaginálne použitie, pravdepodobne na základe pozitívnych skúsenosti.
S účinnou látkou progesterón v sile 200 mg na kapsulu, je na Slovensku registrovaný aj liek Utrogestan, ktorý je určený výhradne na vaginálne použitie. V lekárni, v ktorej Vám liek vydali, by vás mali informovať o správnom užívaní lieku na základe lekárskeho predpisu. Ak máte pochybnosti, ktoré súvisia s podávaním lieku Progestanelle, odporúčam vám obrátiť sa opätovne na lekára.
Prajem pekný zvyšok dňa
S pozdravom,
PharmDr. Lucia Kubáňová